Castiello de Sant Mitier

Iste articlo tracta sobre o castiello de Sant Mitier. Ta altros usos de l'hachionimo «Sant Mitier» se veiga Sant Mitier (desambigación). O castiello de Sant Mitier, bellas vegadas tamién nombrau como castiellos de Sant Mitier en a falsa creyencia de que se tracta de construccions independients, ye un conchunto fortificau devantau en estilo romanico que se troba en a corona d'o tozal de Sant Mitier, en os arredols d'a localidat aragonesa de Sant Mitier, en o termin municipal de A Fueva (Sobrarbe). Ubicación O castiello de Sant Mitier, con o de Sibirana en Cinco Villas y cualque altro mas, ye un d'os eixemplos mas marcaus en Aragón de como s'ha puesto aprofeitar as avantallas d'o relieve ta construir estructuras militars bien fácils ta defender y de forma relativament economica. Se troba en a punta d'o tozal de Sant Mitier, una formación orografica de penya calsinera con orientación principal en sud-ueste - norteste, que tiene a peculiaridat de formar una gran espuenda linial en a man sud-sud-este, con cualques docenas de metros de cinglo vertical y d'extraplome, que rematan en a parte d'alto en o propio cuitiello u cresta d'o mont. A demés, en a baixant norteste, anque no se produz garra cillo en as proporcions que en a man cuentra, i hai tamién un deslivel muit acusau, lo que en chunto con a paret vertical d'a man sud-este fa que a corona superior de o mont siga una cresta feriosa con muit pocas vías d'acceso posibles, que atamas sirve ta cosirar o cauz d'o río Cinca cuan esnaviesa por o congosto de l'Entremont. Aprofeitando tot isto, o castiello de Sant Mitier tiene disposada a suya torre de l'homenache en o punto mas retaculer en a cresta, con o paso viedau de forma natural por toz os suyos costaus treito de a dentrada principal ta fortificación. A capiella que feba servicio ta'l castiello tanca l'acceso a o recinto, motivo por o que a construyón con una atipica forma defensiva. Estructura O castiello se composa d'una torre de l'homenache de base pentagonal, un segmento curto de muralla que encletaba o conchunto por o norte y o nort-ueste, y una ilesia romanica que serviba ta capiella d'o castiello. En alto en un puntón de penya amanau, se troba una torre albarrana de base circular, que en realidat yera una parte funcional d'o conchunto y que ye lo que fa que muit a sobén s'haiga parlau de dos castiellos por cuentas d'uno. A muralla, que nomas existiba en a man norteste pus por a resta de costaus as desfensas naturals la feban innecesaria, se conserva de forma muit vestichial. No i queda si que una ringlera de piedras en tierra, y lo que pareix que habría estau a base cuadrangular d'una torre. A ilesia, actual ermita de Sant Mitier y Sant Celedonio, data de bel par de decadas dimpués que a resta d'a construcción, y s'ha puesto saber que se comenzó a construir en l'anyo 1044 u 1045 por as criptas, y probablement se consagró en 1055 con a ilesia superior, baixo lo reinau de Remiro I. Ilesia L'edificio mas destacable ye a ilesia de Sant Mitier y Sant Celedonio. A suya construcción ye especial si se conta con o deslivel en o que se troba, y que con o suyo cuerpo tapaba la dentrada ta castiello, por o que feba preciso pasar-ie por adintro, y por tanto, prener-la como primer paso necesario ta fer-se con o control d'o castiello caso d'ataque. A ilesia consta d'un cuerpo de tres naus orientadas norte-sud, con tres absides, un ta cadaguna, que protruyen en a frontera sud-ueste y embarazan muito lo paso por a penya, masiau preto d'entre os absides y o cillo como ta que denguno i podese pasar con seguridat. A dentrada principal en a ilesia se feba por a cripta inferior, que s'ha quiesto sinyalar que cumple una doble función de fer fácil a desfensa (en tot momento os defensors se trobarían por alto d'os atacadors) y tamién d'estabilizar y dar un suporte horizontal ta la ilesia en salvando lo deslivel natural d'o terreno. A cripta, que en verdat ye dople, anque a segunda ye totalment ciega adintro d'a construccion y no i sirve si que ta alacet, ye la primer construcción de a ilesia que se fizo. Os inicios d'ista construcción, que dimpués s'enamplaría con a construcción d'o templo de tres naus superior, fuen iniciaus por mayestros lombardos. Se troba restaurada dende 1997. Imáchens Se veiga tamién Sant Mitier Congosto de l'Entremont Sierra de l'Entremont Ermita de Sant Mitier y Sant Celedonio Castiello de Troncedo Castiello de L'Abizanda Muro de Roda Referencias